Alueiden komitean lausunto aiheesta "Ehdotus neuvoston päätökseksi yhteisön toimintaohjelmasta pelastuspalvelun alalla"

(1999/C 293/10)

ALUEIDEN KOMITEA, joka

ottaa huomioon komission ehdotuksen neuvoston päätökseksi yhteisön toimintaohjelmasta pelastuspalvelun alalla KOM(1998) 768 lopull.(1),

ottaa huomioon neuvoston 9. helmikuuta 1999 Euroopan yhteisöjen perustamissopimuksen 198 c artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 10. maaliskuuta 1999 tekemän päätöksen antaa lausunnon valmistelu valiokunta 4:n "Maankäyttö - Taajama-asiat - Energia - Ympäristö" tehtäväksi,

ottaa huomioon valiokunta 4:n huhtikuun 16. päivänä 1999 hyväksymän lausuntoluonnoksen CdR 104/99 rev. 1, jonka esittelijä oli Johan Sauwens,

hyväksyi 2. ja 3. kesäkuuta 1999 pitämässään 29. täysistunnossa (kesäkuun 3. päivän kokouksessa) enemmistön äänin seuraavan lausunnon.

Johdanto

1. AK on tutustunut ehdotukseen neuvoston päätökseksi yhteisön toimintaohjelmasta pelastuspalvelun alalla. Päätöksellä jatketaan nykyistä toimintaohjelmaa 1. tammikuuta 2000 alkaen, jotta pelastuspalvelun alalla yhteisössä tehtävää yhteistyötä voidaan edelleen lujittaa ja vahvistaa.

2. Toimintaohjelmalle on asetettu erityisesti seuraavat tavoitteet:

- jäsenvaltioiden tukeminen luonnonkatastrofien ja teknologiasta aiheutuvien hätätilanteiden vuoksi henkilöihin, ympäristöön ja omaisuuteen kohdistuvien vaarojen ja vahinkojen ehkäisemisessä

- jäsenvaltioiden tukeminen pelastuspalvelualalla toimivien henkilöiden valmiustason parantamisessa heidän toimintakykynsä lisäämiseksi hätätilanteissa

- toimintatekniikoiden ja -menetelmien kehittäminen

- yleisön valistuksen, kasvatuksen ja tietoisuuden edistäminen.

Yleishuomautuksia

3. Komitea kannattaa suurelta osin ehdotettua päätöstä, joka on laadittu huolellisesti ja myötäilee väestön tärkeimpiä odotuksia.

4. Ohjelmassa ehdotetuilla yhteisön toimilla ei ole tarkoitus korvata jäsenvaltioiden pelastuspalvelualan toimia. Toissijaisuusperiaatteen mukaisesti tavoitteena on tukea ja täydentää kansallisia toimia niiden tehokkuuden lisäämiseksi erityisesti siksi, että voitaisiin tehdä mahdolliseksi kokemusten laaja-alainen vaihto jäsenvaltiotasolla sekä tarvittaessa keskinäinen avunanto.

5. Pelastuspalvelualan yhteistyön perusta luotiin vuonna 1985 järjestetyssä ensimmäisessä ministeritason kokouksessa. Alasta vastaavien ministerien neuvosto on sen jälkeen antanut kuusi päätöslauselmaa, joiden pohjalta on käynnistetty pelastuspalvelualan yhteistyö yhteisössä. Yhteistyö on vuodesta 1992 lähtien synnyttänyt merkittävää toimintaa, jonka perusteella on laadittu ensimmäinen pelastuspalvelualan toimintaohjelma.

6. Uudella toimintaohjelmalla jatketaan nykyistä ohjelmaa, joka astui voimaan 1. tammikuuta 1998 ja päättyy 31. joulukuuta 1999. Uusi ohjelma perustuu ensimmäisestä ohjelmasta saatuihin kokemuksiin, mutta myös uusiin tarpeisiin, joita kehityksen ihmisille ja ympäristölle aiheuttamat uudet riskit synnyttävät. Tässä mielessä uudessa ohjelmassa kiinnitetään huomiota myös mm. kansalaisille suunnattuun tiedotukseen, joka koskee kansalaisten omatoimista suojelua ja heidän toimintaansa hätätilanteissa.

7. Ehdotettu toimintaohjelma edistää lisäksi pelastuspalvelua koskevien näkökohtien sisällyttämistä muuhun yhteisön ja jäsenvaltioiden politiikkaan erityisesti sellaisilla aloilla kuin tulipalojen ja tulvien ehkäisy ja niiltä suojautuminen.

8. Ehdotettu projektiluonteinen työskentelytapa, jonka mukaan kutakin hanketta johtaa yksi maa ja kullekin hankkeelle määritellään tavoitteet ja vahvistettu talousarvio, lisää ehdotettujen toimenpiteiden tarkoituksenmukaisuutta.

9. Uudessa ohjelmassa jatketaan 31. joulukuuta 2004 asti ensimmäisessä toimintaohjelmassa käyttöön otettua menetelmää, jonka mukaan ohjelman toteuttamiseksi laaditaan kolmivuotinen suunnitelma.

10. Päätöksen liitteenä olevassa rahoitusselvityksessä toimintaohjelmat perustellaan selkeästi.

11. Komitea ottaa huomioon kohdassa 4 esitetyt läheisyysperiaatetta koskevat näkökohdat ja korostaa paikallis- ja alueviranomaisten roolia tuki- ja pelastuspalvelussa. Heillä on paras paikallistuntemus ja he pystyvät parhaiten arvioimaan, minkälaista apua tarvitaan. EU:n toimintaohjelman tulee tukea alueellisten ja paikallisten elinten toiminnan tason parantamista eikä ohjelman pidä missään tapauksessa johtaa siihen, että jäsenvaltioiden tai yhteisön elinten keskitetyillä palveluilla korvataan asiasta vastaavien alueellisten ja paikallisten elinten toiminta. Alueiden komitea korostaa kuitenkin, että toimintaohjelman toteuttamisesta aiheutuu paikallisyhteisöille taloudellisia seurauksia, ja siksi niiden tulee myös voida hyötyä ohjelmalle varatusta rahoituksesta.

12. Koska alue- ja paikallisyhteisöillä on merkittävä rooli tuki- ja pelastuspalvelussa, alueiden komitea toivoo, että tärkeimmät edustukselliset järjestöt saavat mahdollisuuden osallistua jäsenvaltioiden edustajina neuvoston päätöksen 4 artiklassa mainittuun neuvoa-antavaan komiteaan, jonka tehtävänä on avustaa komissiota ohjelman toteuttamisessa.

13. Alueiden komitea muistuttaa raja-alueiden erityistilanteesta. Usein tilanne on se, että yhdessä valtiossa toimii laaja pelastuspalvelujen verkko, jota ei kuitenkaan voida käyttää hyväksi naapurivaltiossa byrokraattisten sääntöjen vuoksi. Toimintaohjelmaan tulisi lisätä erityistoimia, joiden tavoitteena on helpottaa ja kehittää rajanylittävää yhteistyötä pelastuspalvelun alalla.

Päätelmä

14. Alueiden komitea kannattaa ehdotusta neuvoston päätökseksi yhteisön toimintaohjelmasta pelastuspalvelun alalla edellyttäen, että kohdissa 11, 12 ja 13 esitetyt huomautukset otetaan huomioon.

Bryssel 3. kesäkuuta 1999.

Alueiden komitean

Puheenjohtaja

Manfred DAMMEYER

(1) EYVL C 28, 3.2.1999, s. 29.